Papersnake/gushiwen huggingface dataset:
寿嫩庵赵先生十首
陈元晋（宋代）

曩时吴畏斋，盘盘极宏毅。
今时叶水心，表表负经济。
公游二老间，圣处心独契。
人物方眇然，甚矣夫子似。
【商调】梧叶儿_佩解螭文玉
李致远（元代）

佩解螭文玉，衾闲鸳序锦，钗折凤头金。夜雨留荷泪，西风吼树音，秋月弄
桐阴，梅花谢别来到今。
野寺
阮葵生（清代）

禅扉半掩夕阳中，林外香风动塔钟。行遍空阶人不见，一声清磬落孤松。
和林乔年学士
苏颂（宋代）

高阁清寒夜未暝，独持铅笔校中经。
灯残短檠人初静，月上虚廊户不扃。
倚盖星河檐际直，玉晨钟磬枕边听。
归来欲记通宵景，恍若曾游上帝庭。
谒遗爱王词二首
岳珂（宋代）

功定三分国，名高八字山。
威容尊国祀，□□□□□。
虎卧无今古，乌灵信往还。
保民存赐珓，犹挂屋楣间。
闻客话滇南
施山（清代）

槟榔花发碧鸡山，昔有藩王镇百蛮。歌舞销沈宫殿废，乱云犹拥七星关。
九十九峰歌
吴德功（清代）

火燄山高冲牛斗，中列奇峰九十九。丹崖赤嶂错落排，几疑巨灵细分剖。

势如众笏参碧天，天梯石栈接云烟。东升晓日穿山出，槎枒木梳空际悬。

一峰未尽一峰起，山光赫赫难迫视。巉岩森罗锦屏开，屴崱高撑玉笋峙。

树木高下蔚参差，点缀峰容景争奇。松柏樟楠挺幽耸，继长增高势弥危。

嶙峋怪石悬崖立，伛偻磬折向人揖。夕阳返照光四射，俯压培塿何岌岌。

噫嘻宇内多名山，海外得此真奇观。声教何时化蛮触，披襟猿引绝顶攀。
乍晴二首
张耒（宋代）

虹长饮雨川无滴，苹末生风沼有波。
一扫烟云不知处，夜天如水泻银河。
赋得小孤绝壁送人还乡
李昌祺（明代）

海门砥柱长江浒，东南群流皆下经。荡摩霄汉压溟渤，镇控吴楚资神灵。

百丈悬崖寔奇壮，银涛雪浪相舂撞。层颠俯视飞鸟背，曲径斜通白云上。

中有重渊龙伯都，琼宫贝楼如玉壶。天晴蜃气秋成市，月冷鲛人夜泣珠。

羡君归去过其地，政好登临骋遐睇。贾客争祈天姥祠，妖巫谩设彭郎祭。

解缆开舟肯暂停，乘风破浪如流星。明日思君不可即，天涯惟见此山青。
过琴溪徐公钓台
卞思义（元代）

芳草茸茸衬马蹄，重陪使者过琴溪。东风又属梨花月，夜雨新添燕子泥。

石室尘空苍藓合，钓台人去暮云低。破奚莫厌诗囊重，多少江山未品题。
熊主簿示梅花十绝诗至梅花已过因观海棠辄次
刘克庄（宋代）

红点霏霏似撒沙，荒园幻作五侯家。
自怜改尽青青鬓，无力栽花且看花。
次韵芳卿一室
于石（宋代）

一室志天下，何须山更深。
英雄四海眼，道义百年心。
蕉鹿梦中梦，松风吟处吟。
幽泉鸣绝壁，不作世间音。
摸鱼儿（生日自述）
吴泳（宋代）

甚一般、化工模子。铸成一个拙底。生来不向春头上，却跨暮春婪尾。蓦省记。早冉冉花阴，氵虢氵虢循除水。虽然恁地。但笑咏春风，闲推鸣瑟，别自有真意。

从前看，三十七年都未。醉生声利场里。浮云破处窗涵月，唤得自家醒起。别料理。那玉燕石麟，不当真符瑞。彻头地位。也须是长年，闻些好语，作个标月指。
再用前韵答陈绣衣
于谦（明代）

西风吹鬓雪盈簪，千里瞻云目极南。天外青山围故国，雨中黄极下空潭。

孤怀触景情何限，壮气凌霄酒半酣。最爱霜台能赋客，新诗赓和不离三。
偈颂二十一首
释坚璧（宋代）

十日梅天晓未晴，千岩俱作偃溪声。
直饶透出威音外，犹较曹山半月程。
和仲庶夜过新开湖忆冲之仲涂共泛
王安石（宋代）

水远浮秋色，河空洗夜氛。
行随一明月，坐失两孤云。
露发此时湿，风颜何处醺。
淹留各有趣，不比汉三君。
循梅路口四首
刘克庄（宋代）

三十年来边宿兵，大农无计饱连营。
元来有个浮盐策，南渡诸贤未讲明。
行汴渠中
韩元吉（宋代）

东海桑田未可期，隋河高岸已锄犁。
楼船锦缆知无地，枯柳黄尘但古堤。
赋得佳期竟不归诗
张正见（南北朝）

良人万里向河源，娼妇三秋思柳园。路远寄诗空织锦，宵长梦返欲惊魂。

飞蛾屡绕帷前烛，衰草还侵阶上玉。衔啼拂镜不成妆，促柱繁弦还乱曲。

时分年移竟不归，偏憎寒急夜缝衣。流萤映月明空帐，疏叶从风入断机。

自对孤鸾向影绝，终无一雁带书回。
燕居
郭士达（清代）

寂寥杨子宅，元白绿窗虚。久病仍甘酒，多闲更嗜书。

破巾宜短发，衰骨称深居。抱膝谁相傍，幽篁足草庐。
穷腊有怀
吕本中（宋代）

冰霜抵穷腊，伏枕久亦倦。思公如和风，咫尺未得见。

人生无贤愚，各自有志愿。但得所趣同，公固不我贱。

何须肱九折，始见金百鍊。平安望中原，栖息各异县。

尚欲从公游，衰年保穷健。
贼臣刘豫挟虏骑犯两淮天子亲总六师出征贼骑摧衄宵遁銮舆既还效杜拾遗作欢喜口号十二首 其五
刘一止（宋代）

天戮齐东老逆臣，弄兵鼠子尚窥人。乾坤整顿应须早，赋与中原浩荡春。
贫女
秦韬玉（唐代）

蓬门未识绮罗香，拟托良媒益自伤。
谁爱风流高格调，共怜时世俭梳妆。
敢将十指夸针巧，不把双眉斗画长。
苦恨年年压金线，为他人作嫁衣裳。
送觉空还五乳供憨公塔
阮自华（明代）

当时休夏五峰阴，梵起潭龙似笛吟。
彼岸南云千顷雪，下方落日万池金。
竹含月影冥幽寺，杏吐霞光欻故林。
尔踏曹溪得归路，二铢传衲定中深。
赠方干处士歌
吴融（唐代）

把笔尽为诗，何人敌夫子？句满天下口，名聒天下耳。

不识朝，不识市，旷逍遥，闲徙倚。一杯酒，无万事；

一叶舟，无千里。衣裳白云，坐卧流水。霜落风高忽相忆，

惠然见过留一夕。一夕听吟十数篇，水榭林萝为岑寂。

拂旦舍我亦不辞，携筇径去随所适。随所适，无处觅。

云半片，鹤一只。
代谢刘小坡送乡会劝酒赓韵
王与钧（宋代）

一枝鹪漫集，千仞凤方翔。
谏纸清时省，经帷镇日香。
湖波怜鸭绿，宫醖挹鹅黄。
应轸乡中士，毛锥未脱囊。
溪上野人家
释文珦（宋代）

隔水两三家，荆扉带郭斜。
春风喧燕雀，时雨足桑麻。
翁媪皆垂白，衣冠不尚华。
乌蓬船一只，出入渡头沙。
赋得灯火新凉催夜织
方国骅（明代）

炎热使人畏，饥寒使人忧。王孙六月发饮冰，烈火赤汗无与谋。

王孙重燠樵牧寒，上天不分青白眸。邻家秦女夜歌舞，饮酒高楼击鼍鼓。

夭姬学唱竹枝辞，铁板老优翻鹦鹉。老夫茅堂灯一辉，小儿书罢妻率机。

粗布大帛愿不失，夜深相对有牛衣。
和春深二十首 其十八
白居易（唐代）

何处春深好，春深嫁女家。紫排襦上雉，黄帖鬓边花。

转烛初移障，鸣环欲上车。青衣传毡褥，锦绣一条斜。
仁宗皇帝挽辞四首
王安石（宋代）

厌代人间世，收神天上游。
遽然虚玉座，不复望珠旒。
待旦移巾帻，饔人改膳羞。
寻常飞白几，寂寞暗尘浮。
次韵思
李之仪（宋代）

王门平昔早相求，几向樗亭得趣幽。从别风光应似旧，每怀胜丽只搔头。

麈毛抗论倾终日，玉指挼花泛晚秋。老尽邹阳还忆否，密移空自感藏舟。
诗髯
史弥宁（宋代）

薄劣东风性叵常，欺人才去顿炎凉，
夜来解尽池塘冻，不到诗髯点检霜。
扫室
陈高（元代）

日日扫居室，既扫尘复生。性癖颇爱净，去尘心乃清。

居间虽少颇，处世岂无营。弱子在襁褓，几时堪使令。

蹉跎叹光景，困守限户庭。非无四方志，边隅未休兵。

遥闻官军出，尽毁徐州城。朱门与碧牖，回首成榛荆。

江淮及闽越，寇盗之所经。人民苟全活，奔走不得宁。

眷兹蓬庐下，栖迟聊慰情。但当勤洒扫，读书饱藜羹。

万颇委天运，何必求荣名。
园中杂书四首 其一
张镃（宋代）

因病经旬不赋诗，无诗病思转难支。今朝诗句未成了，已觉全无病可医。
丰城剑气
王绂（明代）

牛斗有佳气，分明见龙光。张华固能识，神物终难藏。
徐孺子祠墓
赵公豫（宋代）

孺子遗踪何处寻，进贤门外树森森。登堂展拜情维系，过墓倾心敬自深。

剩有黄鹂鸣院落，还来云影覆山阴。章江积雨增愁思，此日新晴爽客襟。
暮春（六首）
史迁（明代）

夕阳在山月已白，人生几何春复秋。
华裛叠鼓岂无谓，莫怪西园清夜游。
前后植木犀楼上有月台尽见诸山
张镃（宋代）

盛世适亲逢，楼台得地雄。无形兼有象，俱在太和中。
歌
崔骃（两汉）

皇皇太上湛恩笃兮，庶见我王咸思觌兮。仁爱纷纭德优渥兮，滂霈群生泽淋漉兮。

惠我无疆承天祉兮，流衍万昆长无已兮。
水调歌头·落日古城角
辛弃疾（宋代）

落日古城角，把酒劝君留。长安路远，何事风雪敝貂裘。散尽黄金身世，不管秦楼人怨，归计狎沙鸥。明夜扁舟去，和月载离愁。
功名事，身未老，几时休。诗书万卷，致身须到古伊周。莫学班超投笔，纵得封侯万里，憔悴老边州。何处依刘客，寂寞赋登楼。
偈六首
释法智（宋代）

真空不空，寥寥无影树头月。
真色非色，隐隐不萌枝上花。
威音路外芬芳，凤无依倚。
空劫已前照耀，鹤不停机。
更须一色功圆，便得同中有异。
同中异，直下承当休拟议。
夜来明月照芦花，鹤鹭并头踏雪睡。
春词 其十
毛滂（宋代）

君心与物为春久，唤得春风破腊回。天近自应通信息，梅花不用犯寒来。
山寺独宿
余靖（宋代）

柴车走县封，穷途秋耿耿。
急雨带溪声，残灯背窗影。
驱驰下士身，凄凉旅人景。
山寒梦不成，愁多知夜永。
寄苏子由
孔平仲（宋代）

历下攀游今几年，相逢颜鬓觉苍然。西齐美锦窥诗轴，北郭浓霞入酒船。

别思忽随春浩荡，还期已过月团圆。君家早有为霖望，莫学隆中但稳眠。
咏史上·韩信三首
陈普（宋代）

群龙共帝牧羊儿，缟素能开四百基。
蒯彻亦生天地裹，欲将口舌夺民彝。
三用前韵酬达夫 其九
刘弇（宋代）

酒徒博醉貂龟解，社老赛神箫鼓迎。未省拨忙酬燥吻，壁端赢得挂空觥。
夷门歌
王维（唐代）

七雄雄雌犹未分，攻城杀将何纷纷。
秦兵益围邯郸急，魏王不救平原君。
公子为嬴停驷马，执辔愈恭意愈下。
亥为屠肆鼓刀人，嬴乃夷门抱关者。
非但慷慨献良谋，意气兼将身命酬。
向风刎颈送公子，七十老翁何所求。
闻角
梅尧臣（宋代）

一声催客梦，星斗转西檐。
风卷梅花去，愁从柳塞添。
马鸣霜满鬣，龙泣冻生髯。
高树朝光动，城头落海蟾。
富阳南楼望浙江风起
张南史（唐代）

南楼渚风起，树杪见沧波。稍觉征帆上，萧萧暮雨多。

沙洲殊未极，云水更相和。欲问任公子，垂纶意若何。
入境寄集贤林舍人
米芾（宋代）

扬帆载月远相过，佳气葱葱听诵歌。路不拾遗知政肃，野多滞诵是时和。

天分秋暑资吟兴，晴献溪山入醉哦。便捉蟾蜍共研墨，綵笺书尽剪江波。
玉涧寻梅思先祖隘轩著书处
车若水（宋代）

涧水流亭北，莓苔片石平。
寒山几点白，残日一杯清。
希圣言犹在，斯人天不生。
当年结深屋，岂为适閒情。
虎牙滩
范成大（宋代）

倾崖溜雨色，惨淡水墨画。
辛夷碎花县，瘣木老藤挂。
翠莽楚甸穷，黄流蜀江下。
一滩今始尝，三峡此其亚。
雨点鼓士掺，云腾挽夫跨。
惊心度石林，破眼见村舍。
牛眠草色里，犬吠竹林罅。
步头可舣船，安稳睡残夜。
秋日湖外书事
杜荀鹤（唐代）

十五年来笔砚功，只今犹在苦贫中。
三秋客路湖光外，万里乡关楚邑东。
鸟径杖藜山翳雨，猿林欹枕树摇风。
朱门处处若相似，此命到头通不通。
题龙首图
施枢（宋代）

变化成来体势高，坐令幽思起云涛。
春雷一鼓惊头角，碧海风轻衮绛桃。
采桑子（寓意）
赵长卿（宋代）

疏帘乍卷孜孜看，冰玉精神。体白停匀。端的于人不薄情。

更无背约和燋燥，各表真诚。才得相亲。切莫分张向别人。
自述书怀
丁培（清代）

耻将师友附公卿，异姓何曾结弟兄。九日重围频草檄，几番荐牍谢登名。

文章谊烈钱刀贱，游侠风高道学轻。壮不如人今老矣，求荣终觉负生平。
有叹
苏泂（宋代）

气使与形驱，从知万化渠。
参禅休佞佛，为士盍忘书。
枉铸千金错，终还一味愚。
柴门老翁媪，围坐却安居。
和赵忠州见寄
陈文蔚（宋代）

道义虽同趣，穷通奈两管。
蜀闽歌召杜，莘野乐唐虞。
世上风波恶，胸中矛盾无。
交情岁寒见，故我即今吾。
水龙吟（次韵弥大梅词）
史浩（宋代）

雪中蓓蕾嫣然，美人莫恨春容少。化工消息，只须些子，阳和便了。文杏徒繁，牡丹虽贵，敢夸妍妙。看冰肌玉骨，诗家漫道，银蟾莹、白驹皎。

楼上角声催晓。是东皇、丝纶新草。青旂苍辂，欲临东阙，遣伊先到、排斥风霜，扫除氛雾，直教闻早。算功高调鼎，不如竹外，一枝斜好。
和王适寒夜读书
苏辙（宋代）

久从市井役，百事废不理。
感君读书篇，惜此寒夜晷。
殷勤附灯烛，黾勉就图史。
逡巡揖虞夏，汗漫驰刘李。
斯文家旧物，早岁夙从事。
一从慕膻腥，中弃如敝屣。
今夕亦何夕，忽如旧游至。
终篇再三叹，推枕不成寐。
人生无百年，所欲知有几。
悬知未必得，奔走若趋市。
微言寄翰墨，开卷入心耳。
胡为弃不收，所逐在难觊。
戚泽民从新正日供三僧求颂
释正觉（宋代）

君家炊饭办蔬薇，日供畦衣三阿师。
海上浮杯登岸后，云间飞锡过门时。
伊蒲塞作新香气，宾度卢迎老白眉。
施受等心相称可，月随流水下春池。
赵佥见过不值有诗次韵
方岳（宋代）

草庐不惯高轩过，莫怪樵青久未应。
一片断云寻宿处，有诗谁与录侯鲭。
烟村
叶绍翁（宋代）

隐隐烟村闻犬吠，欲寻寻不见人家。
只於桥断溪回处，流出碧桃三数花。
初秋白云道院
黄敏求（宋代）

莫道秋空冷淡加，秋英风露胜春葩。
拒霜岩桂休相逊，占得开时各自花。
送王原常用其留别诗句为题三首 其三 分歧思不禁
杨守阯（明代）

馥馥春兰姿，皎皎秋月辉。流光照我怀，馨香袭我衣。

游子惜日暮，行人怀路歧。对酒未成醉，揽衣重徘徊。

孤兽不遑食，离鸿亦呜悲。感之复叹息，益抱离群思。

四海皆兄弟，白首谁相知。断金良不易，丽泽一以资。

胡为远离别，各在天一涯。南陔有真乐，伐木多苦辞。

怀哉复来斯，三岁以为期。
山居 普润池
程俱（宋代）

叠翠绕幽谷，清池钟百泉。安知一壑云，利泽浸无边。
过彭泽
孟郊（唐代）

扬帆过彭泽，舟人讶叹息。不见种柳人，霜风空寂历。
玉堂春
晏殊（宋代）

后园春早。残雪尚濛烟草。数树寒梅，欲绽香英。小妹无端、折尽寒头朵，满把金尊细细倾。

忆得往年同伴，沈吟无限情。恼乱东风、莫便吹零落，惜取芳菲眼下明。
送邹石生之广州 其六
李宗瀛（清代）

黄木湾边路，风光处处宜。红泉流古涧，翠羽集南枝。

花满刘王坞，榕阴陆贾祠。到时骖哑虎，游览有新诗。
杂咏园中果子
陆游（宋代）

架垂马乳收论斛，港种鸡头采满船。
鼋鼎若为占食指，麴车未用堕馋涎。
前作未尽复集五古以足题面六首 其二
曹家达（清代）

灼灼叶中花，依依墟里烟。登高赋新诗，心远地自偏。

浪莽林野娱，怀此颇有年。春风扇微和，绝音寄斯篇。

忘彼千载忧，复得反自然。
挽郑夫人二首
刘克庄（宋代）

昔事征西幕，年年拜寿闱。
那知丹旐至，曾劝板舆归。
元帅抛金印，诸生返布衣。
感恩惟有泪，来向路傍挥。
次韵江道可赠别古诗二首 其二
徐瑞（宋代）

千金买铅刀，佩者增意气。岂知丰城匣，云深不知处。

道逢张与雷，握手笑相谓。灵物宁终潜，时来会飞去。
当阳寺
林诰（宋代）

何处遇幽景，当阳绝顶寻。云霞千古态，松竹四时阴。

岫列天边嶂，泉鸣涧底琴。高人不游此，应负爱山心。
题义门胡氏华林书院三首
李虚己（宋代）

部符南粤转轺车，三宝新题表义闾。
药石好携灵连句，素筠留义蔡邕书。
平原架上衣无主，过客堂中食无鱼。
见说下帷多俊士，共瞻司马慕相如。
招隐
傅汝楫（明代）

极目秋山烟雾连，社钟村鼓自堪怜。行藏未梦商岩卜，既隐空堪绵上田。

日短风云终一变，家随麋鹿故三迁。藜羹可信狂奴足，高卧何心学草玄。
江上有感
何应龙（宋代）

江上秋深客未归，荻花枫叶两依依。
伤心最是长桥路，落日西风一鴈飞。
春雪
徐元钺（清代）

满堤芳草绿初匀，寒到清明煖未新。一夜西风还彻骨，晓来何处认青春。
雪霁次韵以忠见和
方回（元代）

霁色寒光滉诗眼，谢家旧赋果谁贤。
无声忽讶潮包地，不夜常疑月在天。
溪上过桥僧似画，楼头把酒妓如仙。
老夫幸有瓶笙在，更扫空阶落叶煎。
偈颂一百二十三首
释祖钦（宋代）

休拟议，莫商量。
无朕兆，绝承当。
君不江路野梅无主，自开自落，
分外馨香。一枝横亚清波上，
引得游蜂上下忙。
南池杜少陵祠堂
蒋士铨（清代）

先生不仅是诗人，薄宦沉沦稷契身。
独向乱离忧社稷，直将歌哭老风尘。
诸侯宾客犹相忌，信史文章自有真。
一饭何曾忘君父，可怜儒士作忠臣。
述鸥
孔平仲（宋代）

水滨老父忘机关，醉眠古石红蕖间。绿波荡漾意不动，白云往来心与閒。

有鸥素熟翁如此，命侣呼俦就翁喜。相亲饮啄少畏避，自浮自沉不惊起。

渔人窥之即谋取，手携罗罔来翁所。群鸥瞥见皆远逝，千里翩翩一回顾。

鸥不薄翁翁勿疑，避祸未萌真见机。渔人罗罔不在侧，敢辞旦夕从翁嬉。
四图诗赠何燕泉四首 其二 藩省旬宣
何景明（明代）

河南河北望行尘，露冕褰帷拜野人。嵩少风云千里色，覃怀花柳万家春。
香界寺得句
弘历（清代）

盘径下崚嶒，亩平得梵宇。回视若降高，俯睋故高所。

能仁泯名象，刹那例浩古。而况昨今岁，夫何异来去。

我乃觉其异，此道未足语。入山爽异常，快晴秋倍新。

澄宇豁空阔，虚牖堆嶙峋。野鸟声不俗，草虫吟可人。

净理了堪悟，胜赏良有因。
晚泊鸭栏矶
俞明震（清代）

一灯红起寒流外，身世无端接混茫。不信星辰随地转，独怜鸿雁入天荒。

雄风作势吞云梦，清角流哀下岳阳。远望低吟总无奈，中原落日即沧桑。
道遇寒食忆宋之问马上逢寒食句五咏其韵 其四
赵完璧（明代）

云外乌衣怯晓寒，花间杜宇泣春残。冷风疏雨行不得，南陌清光自可叹。
宫词 其二十七
宋白（宋代）

春宵宫女著春绡，铃索无风自动摇。昼下珠帘猧子睡，红蕉窠下对芭蕉。
冬月径菊尽开
卢宁（明代）

无数金钱篱落堆，卖残寒绿赎春魁。不将苦骨霜中战，那得千红万紫来。
余出疏语示陈伯英伯英勉予读传灯录诸书因用罗子琳韵挑伯英要看一转语
曾丰（宋代）

学结蒲团禅板缘，黄梅衣钵问谁传。弥天北秀经三藏，旷劫南能偈一篇。

梦幻固知无起灭，虚空安得有中边。无人语此闻君至，急著衣裳倒且颠。
次韵周达道运句
释德洪（宋代）

大泽深壑间，难藏舟与山。此身唾雾中，安得长朱颜。

讲公如夙昔，娄永尝追攀。定作瓮中画，磨衲映青纶。
次韵陈经侍御史禁中牡丹
赵抃（宋代）

灵根得地占雕栏，禁苑春深奈晓寒。烟叶绿舒成翠幄，露葩红耸似朱冠。
陪亚仲游习家池不携妓偶作二首 其二
葛胜仲（宋代）

四序垂杨袅曲尘，荆豪不见水粼粼。何须倒载摇鞭问，不是并州姓葛人。
寄题洋川与可学士公园十七首 其七 露香亭
吕陶（宋代）

春早花方绽，朝寒露未晞。可怜蜂与蝶，已去逐芳菲。
太学落成二首 其二
周紫芝（宋代）

当宁敷文德，贤关喜气多。横经将正坐，讲艺忽投戈。

云拥桥门路，风摇辟水波。小臣歌圣化，无地献菁莪。
立秋
刘言史（唐代）

兹晨戒流火，商飙早已惊。
云天收夏色，木叶动秋声。
临江仙·鲁观书云方在候
佚名（宋代）

鲁观书云方在候，颍川家庆非常。望前四日上椒觞。北堂人未老，南极夜增光。借问遐龄今几许，希年恰喜相当。愿同王母寿延长。蟠桃看屡熟，萱草镇长芳。
次日再镒韵三首
陈造（宋代）

鸥双鹭双傍汀沙，却匯沙汀过客车。
清吹解撩丛竹啸，高山如受众峰衙。
寒生碧涧悬鱼网，润著苍崖剩土花。
所惜隔墙红紫，行行无暇访山家。
念离群（沁园春）
贺铸（宋代）

宫烛分烟，禁池开钥，凤城暮春。向落花香里，澄波影外，笙歌迟向，罗绮芳尘。载酒追游，联镳归晚，灯火平康寻梦云。逢迎处，最多才自负，巧笑相亲。

离群。客宦漳滨。但惊见、来鸿归燕频。念向边消耗，天涯怅望，楼台清晓，帘幕黄昏。无限悲凉，不胜憔悴，断尽危肠销尽魂。方年少，恨浮名误我，乐事输人。
偈
释方会（宋代）

薄福住杨歧，年来气力衰。
寒风凋败叶，犹喜故人归。
囉囉哩，拈上死柴头，
且向无烟火。
秋晚随意行涧上值老农问劳去年避乱时事
舒岳祥（宋代）

輞川疏旧业，复望草堂归。
落叶无人径，残阳向水扉。
井萤吹不灭，堑乌暗还飞，
豺虎方当道，何时赋式微。
感寓二首
何梦桂（宋代）

西风落日怕登楼，倚遍阑干万古愁。
衰汉竟成三国误，秣陵不盖六朝羞。
江山有恨留青史，天地无情送白头。
击碎唾壶歌不尽，荒台残雨梦扬州。
次韵君泽夜坐示子侄三首
方回（元代）

灯影稀疏两岸楼，市声已寂睡声齁。
几家梦断三更过，此老心穷信极游。
服气仙人吾不学，坐禅释子彼何求。
夜思昼读诸郎识，俯仰青春鬓忽秋。
翌日以触热不及如约再用韵寄之
何梦桂（宋代）

招得秋风入杜蘅，阴阳金火尚相争。雪山冰井清凉界，应笑人间苦热行。
墓田八咏 其二 南浦衡茅
史鉴（明代）

眷此庐墓居，元非送行处。孝子哭其亲，乌啼天欲曙。
和张倅唐英咏梅十四首
陈傅良（宋代）

商山皓须眉，久不见绮黄。
邂逅一笑粲，可与斯人当。
如何为林逋，托根向钱塘。
居遗兰与芷，牢愁梦沅湘。
临江仙·绿暗汀洲三月暮
晁补之（宋代）

绿暗汀洲三月暮，落花风静帆收。垂杨低映木兰舟。半篙春水滑，一段夕阳愁。
灞水桥东回首处，美人新上帘钩。青鸾无计入红楼。行云归楚峡，飞梦到扬州。
湖州歌九十八首 其七十三
汪元量（宋代）

第四排筵在广寒，葡萄酒酿色如丹。
并刀细割天鸡肉，宴罢归来月满鞍。
梅两绝
洪咨夔（宋代）

寒根不与物俱陈，髁髁梢头寂寂春。
却月凌风谁会得，不沾一叶是真身。
使北二首
姜特立（宋代）

略无险阻蔽皇居，底事当时醉寐如。
若使贾生参国论，便应咽死更无书。
白发
陆游（宋代）

白发今年一倍增，闭门养此老无能。
牛羊被野霜天晚，禾稼连云岁事登。
未午舂炊余脱粟，乍寒包裹有粗缯。
自怜未废诗中业，父子蓬窗共一灯。
移住郭婆井官廨二绝句
程公许（宋代）

绝知家具少於车，伴我奔驰几箧书。
赖是官清饶暇日，忍教书册与人疏。
夏日
韦应物（唐代）

已谓心苦伤，如何日方永。
无人不昼寝，独坐山中静。
悟澹将遣虑，学空庶遗境。
积俗易为侵，愁来复难整。
赋得长安一片月
陈锡嘏（清代）

谁领高秋意，当头片月看。碧空云自淡，金掌露初漙。

柝起街声静，砧鸣夜色寒。清辉应万里，不独照长安。
临江仙 题竹斋
华胥（清代）

不道百城雄据，须教万卷长添。高斋特立倚云天。

郑家书带，曾裹碧阶前。

最是纸窗深处，嫌他暮雨无边。一枝空翠半笼烟。

夜阑容与，肯放月孤圆。
奉答宋中道服除还朝示亲友
韩维（宋代）

喧然佳句落神都，哀此援琴尚有余。
未见校文登子政，空传为有似相如。
道存固可轻华冕，谈进当知得异书。
推毂贤豪非我事，所期诗酒乐朋裾。
予告南还过坐周在调总河署中赋赠
黄士俊（明代）

经纶行地命司空，开府东南节镇雄。万艘输漕长利涉，百僚贞度远从风。

川舟我却惭商赉，疏瀹君能绍禹功。别去应随云水伴，翘看勋业佐綦隆。
双池通老以笋见遗发之皆腐矣作颂戏之
饶节（宋代）

竹雏何事出山迟，据案开缄谩朵颐。闻道苍筤三十万，可能浑长化龙枝。
冬日同游宗谦余思澄泛木兰作 其一
佘翔（明代）

为有寻真兴，欢乘载酒船。溪寒云翳日，谷迥树浮天。

龙气盘沙岸，鸥群散野田。共歌招隐赋，挥手弄苍烟。
冬夜题斋壁
陆游（宋代）

发不能胜二寸冠，天教送老向江干。
倚墙筇杖伴人瘦，缟瓦清霜争月寒。
壮志追思良可悔，危途遍历始知难。
一身著了余何事，茅屋三间已太宽。
四月四日祀赤帝于慈云岭净名寺祀毕游易安斋至江次送黄子升通判还乡
王十朋（宋代）

祀罢灯花喜，山游晓色新。江头送归客，我亦是行人。
凤凰台上忆吹箫（耒阳至节戏呈同官）
侯置（宋代）

玉管灰飞，云台珥笔，东君飚驭将还。又正是、霜花□剪，梅粉初将。窈窕红窗髻影，添一线、组绣工闲。潇湘好，雪意尚遥，绿占群山。

应思少年壮气，贪游乐、追随玉勒雕鞍。更化日舒长，赢得觅醉谋欢。老去桑榆趁暖，任从教、潘鬓先斑。犹狂在，挥翰快写春寒。
怀范太史
梁鱼（明代）

春秋笔法史臣才，窜逐南荒瘴海隈。莫怨熙丰章仆射，只从川洛党中来。
丁卯感秋
李云龙（明代）

中丞鹊丘旧登坛，一剑霜飞绝漠寒。汉帅岂堪蕃将代，军容争遣内臣观。

居人夜傍长榆泣，胡马秋嘶白草残。道是令公今远窜，凭谁免胄阵前看。
与秦少章题汉江远帆五首 其二
晁冲之（宋代）

江山起暮色，草木敛馀昏。谁感离骚赋，丹青吊屈原。
水调歌头（寿刘帅）
邵怀英（宋代）

香衬紫荷陌，和气满长沙。黄堂庶寝春晓，风软碧幢遮。天遣武夷仙客，来掌元戎金印，千骑拥高牙。收了绿林啸，喜动紫薇花。

青藜杖，鸿宝略，属公家。长城应与借一，天语屡褒嘉。且伴彩衣行乐，指日丝纶飞诏，归去凤池夸。千岁祝眉寿，福海浩无涯。
巴子台
冯山（宋代）

早渡鸣玉桥，竟登巴子台。云林拥磅礴，磴道穷萦回。

古寺不足观，犹有南轩开。浩荡横深沟，逶迤环覆杯。

古人去我远，万事随尘埃。赤穴何渺茫，青山但崔嵬。

闻名不知实，此意空悠哉。乍到辄复还，石滑倦去来。

苟能厌耳目，未免劳筋骸。
端午帖子词二十首·皇帝合六首
欧阳修（宋代）

天清槐露浥，岁熟麦风凉。
五日标嘉节，千龄献寿觞。
再和
刘克庄（宋代）

动而得谤亦名随，生子看来不必奇。
尔辈真堪畀豺虎，君王安用猎熊罴。
人言李白文如锦，谁信卢能命若丝。
回首世间机阱恶，子归闭户有馀师。
集林光禄新第得花字
吴兆（明代）

到户尘喧远，开门蕙径斜。
图云流碍栋，刻鸟立窥纱。
带笋移邻竹，裁枝寄别花。
残霞藏宿雨，弱柳堕栖鸦。
亭敞分歌伎，池清漾钓槎。
谁言光禄第，定是石崇家。
合江亭月夜
余廷灿（清代）

绿净月高炯，一碧不可界。空阔危矶，瞪瞰忘欠噫。

矶影入双流，吞吐势欲嘬。波纹复牵挽，风簸如罥絓。

尚恐钓鳌者，一举乘其懈。心口敕六丁，守护严藩砦。

吁嗟何太痴，天与设幽怪。讵比荆关图，十日五日画。

宵分绝声影，衣润浥沆瀣。傲兀坐青空，俯仰发长喟。
送孙太冲守怀安
勾龙如渊（宋代）

金沙春三月，桃李照城郭。
石峡赬鲤鱼，时时醉宾幕。
和黄执礼六首
胡寅（宋代）

律吕旋相六十宫，声如佳句比南风。
自非诗印全提得，难使言瑕一洗空。
已向襟灵窥致远，更从彪炳见弸中。
读书有益非虚语，请看孙权与阿蒙。
次韵子由送蒋夔赴代州学官
苏轼（宋代）

功利争先变法初，典型独守老成余。
穷人未信诗能尔，倚市悬知绣不如。
代北诸生渐狂简，床头杂说为爬梳。
归来问雁吾何敢，疾世王符解著书。
见华阳旧题刻石有感
张纲（宋代）

旧句入贞珉，新题亦已陈。光阴如许速，谁是百年人。
水调歌头·君莫厌行役
李曾伯（宋代）

君莫厌行役，易尔此非难。人情无已、久阴忧潦霁忧干。借得庭轩一榻，忘却征涂炎暑，小驻氵龠龙团。世路任渠险，襟抱五湖宽。

叹平生，环辙迹，已苍颜。梅花雪片万里、奚又絷南冠。应是江山好处，犹待推排老眼，天未许休官。莫忆故园竹，日日报平安。
宫词 其四
周彦质（宋代）

圣主词章尽典谟，宫嫔一一究诗书。如今转觉西京陋，只说班家有婕妤。
望江南（赠谈献可）
张孝祥（宋代）

谈子醉，独立睨东风。未试玉堂挥翰手，只今楚泽钓鱼翁。万事挥杯空。

谋一笑，一笑与君同。身老南山看射虎，眼高四海送飞鸿。赤岸晚潮通。
依韵和春日偶书
梅尧臣（宋代）

瓮面春醅压嫩蓝，盘中鹅{上炙下肉}亦肥甘。
正宜醉梦轻为蝶，苦怕酬诗密似蚕。
病起羊公方隐几，归来陶令只乘篮。
河堤古木欣欣暗，野水新秧拍拍渰。
已向官资随分足，莫将忠愤等闲谈。
况於世上诸般厌，不作人间一例贪。
陋巷自知当退缩，拥门谁解更趋参。
高低趣向难为合，冷暖情怀固饱谙。
勉意妻儿犹苟禄，强颜冠冕未抽簪。
唯公恩遇留连久，频对樽罍也负惭。
与同寮游甘泉苦竹二寺
孔武仲（宋代）

两寺藏山曲，登临恨阻修。
平时极目处，今日探春游。
苦竹经霜老，甘泉带雪流。
醇醪暖肌骨，归路卸轻裘。
春寒即事二绝呈教授 其二
洪朋（宋代）

东风不与芳菲便，故作寒霙倍酿春。细草九衢今熨眼，游丝百尺即遮人。
道山座主先生平章吕公挽歌辞五首 其二
方回（元代）

乃翁同此老，两柱共擎天。初作二千石，才生十九年。

汉阳□最大，岭外帅何缘。极恨湖滨相，奸臣喜弄权。
三衢马太守昂夫索题烂柯山石桥
萨都剌（元代）

沿口龙眠紫气多，登临聊和《采芝歌》。
烂柯仙子何年去？鞭石仙人此地过。
乌鹊横空秋有影，银河垂地水无波。
遥知题柱凌云客，天近应闻织女梭。
次经臣见寄之韵
许景衡（宋代）

召节来金阙，扁舟望石门。家山秋渺渺，烟水暮昏昏。

竟失临分语，徒伤远别魂。慇勤谢池月，相对宿江村。
过梁殿一殿章山园三首 其二
陈恭尹（清代）

怪石参差筑作台，冰纹疏密上阶苔。请君亭畔时删竹，城外山光要入来。
满庭芳 怀修炼
马钰（金朝）

物物心休，般般事已，进入退己从长。无争上士，柔弱胜刚强。坦荡逍遥度日，处清净、成就圆方。怀修炼，亘初灵物，决要鼎中藏。难忘唯是道，如饥似饭，如渴思浆。似婴儿寻母，专一思量。。急救自家性命，调真息、不要忙忙。常细细，绵绵来往，功到赴蓬庄。
送家连父解绵竹丞
李流谦（宋代）

猿臂将军数自奇，白头州县竟何为。
斲墁未尽成风巧，测管才何泽雾姿。
流水绕除空日日，西山拄笏谩时时。
一杯相送贫无力，剩有新诗说去思。
天门街西观荣王聘妃（荣王，宪宗幼子）
张光朝（唐代）

仙媛来朱邸，名山出紫微。三周初展义，百两遂言归。

郑国通梁苑，天津接帝畿。桥成乌鹊助，盖转凤凰飞。

霜仗迎秋色，星缸满夜辉。从兹磐石固，应为得贤妃。
赠太子太保晁文公挽词二首
宋庠（宋代）

帝禁留辞范，儒林老栋材。
方期割牲礼，遽近奠楹灾。
岁晏巢鵀逝，天秋吊鹤来。
宗工铭盛德，千古照泉台。
杼山禅居寄赠东溪吴处士冯一首
皎然（唐代）

青云何润泽，下有贤人隐。路入菱湖深，迹与黄鹤近。

野风吹白芷，山月摇清轸。诗祖吴叔庠，致君名不尽。

身当青山秀，文体多郢声。澄澈湘水碧，泬寥楚山青。

时人格不同，至今罕知名。昔贤敦师友，此道君独行。

既得庐霍趣，乃高雷远情。别时春风多，扫尽雪山雪。

为君中夜起，孤坐石上月。悠然遗尘想，邈矣达性说。

故人不在兹，幽桂惜未结。
舟中无事戏拟古乐府杂体遗意十八首 其四 陇头吟
邓云霄（明代）

磨刀呜咽水，肝肠如中刀。回头语徒侣，脉脉不得语。

双眼迸泪同泉流，风悲鬼啸声啾啾。遥望秦川烟雾里，悔拚战骨觅封侯。
山中遇雨
强至（宋代）

马上凉秋雨，随愁入乱山。
垂垂衣袖重，点点鬓毛斑。
猿鸟寒声外，渔樵古画间。
片时全岭暗，急趁暮钟还。
幽居即事八首 其五
赵蕃（宋代）

月皎白发可数，冷风病骨难支。何许林中肉醉，谁家世上钱痴。
春光好
张元干（宋代）

吴绫窄，藕丝重。一钩红。翠被眠时常要人暖，著怀中。

六幅裙窣轻风。见人遮尽行踪。正是踏青天气好，忆弓弓。
读史
文天祥（宋代）

自古英雄士，还为薄命人。
孔明登四十，韩信过三旬。
壮志摧龙虎，高词泣鬼神。
一朝事千古，何用怨青春。
和陈正言谠题尊贤堂二首
谭景先（宋代）

孰识东坡第一仙，谪来儋耳久悠然。
潜心学易忘忧患，筑屋闲居度岁年。
兴遣不为哀屈事，情高尝见和陶篇。
拜公遗像浑如在，曾与乡人恭敬贤。
小宴
刘翰（宋代）

一曲歌云劝玉觞，归来斜月恰侵床。
小窗细嚼梅花蕊，吐出新诗字字香。
南越谣
于濆（唐代）

迢迢东南天，巨浸无津壖。雄风卷昏雾，干戈满楼船。

此时尉佗心，儿童待幽燕。三寸陆贾舌，万里汉山川。

若令交趾货，尽生虞芮田。天意苟如此，遐人谁肯怜。
荔枝灯笼
黎延祖（明代）

红晕香肌色自光，不须银烛映华堂。昔时曾照杨妃睡，变作明珠掌上看。
金鳗井
卫泾（宋代）

鳗井由来岁月深，泓澄一镜绝尘侵。
要观变化神功妙，会见翻为旱岁霖。
次韵何兴化德扬闵雨
王十朋（宋代）

荧惑照南纪，千里生尘埃。守臣失其职，闵雨肠空摧。

奔走佞佛老，吁嗟祷风雷。烁石势愈炽，望霓心可哀。

民情有愁恨，天意那能回。缅怀端明公，岂薄德与才。

乞雨问山神，胡为亦迟徊。邻邦贤使君，道妙藏灵台。

不待雨催诗，却以诗篇催。伫听泻糟床，遥期衔贺杯。

政理阴阳和，诚加金石开。馀波必及我，飘洒桐城隈。

两郡桐青青，年丰廪崔嵬。普天望作霖，公盍归乎来。
宝林八咏 其七 竹深处
胡奎（元代）

入山但见云，出谷不知路。空翠四边来，袈裟湿秋雾。
西蜀祖正道者还乡求颂
释昙华（宋代）

西川五十四军州，几个男儿会点头。
透得剑门关子过，不风流处也风流。
车遥遥
蒋季锡（清代）

车遥遥，挥驽马。红尘扑面金铃迟，鞭呼恃有驱车者。

路旁杨柳藏驿楼，十里五里行不留。蒙山之阳泗水北，石路险涩程途忧。

仆夫告瘁往复来，行人多向黄金台。晚月晨星竞驰逐，三万六千双转毂。

车遥遥，驽马骄。侬家家近白蘋浦，几时归去乘吴舠。
春风四首
白玉蟾（宋代）

一一须梢一雾珠，晓来雨意尚踌躇。
落花也避东风恶，水面相驱亸向隅。
自刘家河将出海口风雨还天妃官二首 其一
归有光（明代）

到海忽雷雨，高云起崔巍。纷披船幕湿，错落酒杯飞。

波浪半天黑，神龙助风威。探遐方未极，初意遂已非。

无缘觐海若，稽首乞天妃。愿为一日晴，令我揽光辉。
浣溪沙·夜夜相思更漏残
韦庄（唐代）

夜夜相思更漏残，伤心明月凭阑干，想君思我锦衾寒。
咫尺画堂深似海，忆来惟把旧书看，几时携手入长安？
檨圃
陈梦林（清代）

小圃茅斋曲径通，参天老树郁青葱。地高不怕秋来雨，暑极偏青午后风。

海外云山新画卷，窗间花草旧诗筒。莫愁纸尽无挥洒，才种芭蕉绿满丛。
僧问四宾主因而有颂颂之
释重顯（宋代）

如何是主中宾。云月带重轮，
又曰收。〔颂〕主中之宾，
温故知新。互换相照，
师子嚬呻。
早春雪中闻莺
韩愈（唐代）

朝莺雪里新，雪树眼前春。带涩先迎气，侵寒已报人。

共矜初听早，谁贵后闻频。暂啭那成曲，孤鸣岂及辰。

风霜徒自保，桃李讵相亲。寄谢幽栖友，辛勤不为身。
延熹砖
汪士铎（清代）

火井欲烬当延熹，腐鼠窃国魁柄移。五侯老谋一夕定，屠若羊豕无逶迤。

岂伊绌权位，将军跋扈犹当时。岂帝果英武，孝桓闇弱中人姿。

始知大勇在能断，需者事贼无迟迟。愿铭甄官置座右，时若发机慎尔为。
八月八日发潭州后得绝句四十首
赵蕃（宋代）

湘神知我爱湘中，故遣舟迟匪厄穷。
可笑儿曹不解事，故云常值打头风。
北湖
陶弼（宋代）

宁越佳山水，城楼枕北湖。
丘陵助形势，沟洫借膏腴。
晚景群峰会，春流众壑趋。
自知千载后，歌调有农天。
十月三十天气重阴门巷萧然乏酒不能招客邻人酿酒适熟而梁军判周主簿芋
李光（宋代）

火冷灯青正寂寥，夜寒风劲酒香飘。隔墙知是邻醅熟，踏雨沾泥不待招。
入剡
马赓良（清代）

清溪寒㶁㶁，孤艇上滩迟。入剡又今日，看山如旧时。

岸崩村径换，涨落渚沙移。不见蓬莱浅，沧桑已可知。
春光好 咏梅
许传妫（清代）

歌翠羽，暮烟浓。冷香丛。雪满山中树欲空。月光溶。

姑射仙人体素，罗浮仙子肌松。受尽一番寒彻骨，嫁东风。
杜鹃花
丘葵（宋代）

望帝千年魄，春山几度风。
声声向谁白，岁岁作花红。
寂寞荒烟裹，妖娆细雨中。
可怜溅成血，无复见蚕丛。
长衣
贾似道（宋代）

长衣须养青金翅，腿脚玲珑尾要齐。
总然口似青锋剑，只宜口快不宜迟。
观饲鱼
韩维（宋代）

群鱼戏清川，容貌甚融易。
投饵落其间，纷邹忽无次。
其来若有召，贪吻动如沸。
波间互出没，似亦夸巧智。
警跳鳞迸雪，饱泳尾摇翠。
安知沧海外，五犗不可致。
幸逢观者仁，不与钩网值。
庄生昔濠上，尝叹天理遂。
利心一以发，所向固多累。
我观虽有殊，我得岂去异。
还丹复命篇 其十六
薛道光（宋代）

驱回北斗转天罡，手握南辰入洞房。否泰爻中天地合，兔鸡沐浴要潜藏。
陈宣抚待制挽诗 其一
韩淲（宋代）

百尺楼高卧，宜乎造物游。卫青开幕府，李广不封侯。

世界乾坤在，邦家岁月流。遥知水心老，历历志诸幽。
西湖杂诗 之二
沈曾植（清代）

湖上波光罨雪光，张祠清绝胜刘庄。
仙人自爱楼居好，六面山屏晓镜妆。
婆罗门引（郭清华席上为放琴客而新有所盼，赋以见喜）
吴文英（宋代）

风涟乱翠，酒霏飘汗洗新妆。幽情暗寄莲房。弄雪调冰重会，临水暮追凉。正碧云不破，素月微行。
双成夜笙，断旧曲、解明珰。别有红娇粉润，初试霓裳。分莲调郎。又拈惹、花茸碧唾香。波晕切、一盼秋光。
十二月十二日雪晴成允蔡君扁舟携诗见临次韵
毛滂（宋代）

蔡子下笔生涛澜，少时往往思涌泉。
便当自作五凤楼，画楹刻桷皆蛮牋。
昨日千秋桥畔雪，杨花蝴蝶相联翩。
径唤红粧弄春色，千壶快倒万锦缠。
那知蔡子足践地，柳车送客已复延。
摇竿孤唱颇自得，闭门高卧初谁贤。
幸来饷子小楼日，共看檐影移残年。
东堂夜寒剑有气，北窗昼静琴无弦。
高门悬薄固疏矣，所忧饿虎犹须鞭。
齿摇目眵懒自荐，岂复珠贝如悬编。
仙人玉树傥相待，只拟醉拍洪崖肩。
尧舜之事不足惊，肯为儿女痴自怜。
故山鹤帐久不往，白云封户端应全。
吏卒无令守叔夜，弟子何妨嘲孝先。
伯伦天地席幕尔，何处六翮犹争前。
平生小吏轻子美，未害故人疏浩然。
子今风霰动短褐，岂乏锦绣裁长篇。
东堂那记城旦语，唯有诗律曾家传。
墨香纸滑霜兔劲，明窗妙意常空圆。
客来指似宁信此，自知食蜜甜中边。
七峰诗序 凝翠东峰
李纲（宋代）

两峰凝翠对飞檐，缺处青岑出远尖。暮雨朝云时点缀，何须画栋与珠帘。
江州夜宴献陈员外
黄滔（唐代）

多少欢娱簇眼前，浔阳江上夜开筵。数枝红蜡啼香泪，

两面青娥拆瑞莲。清管彻时斟玉醑，碧筹回处掷金船。

因知往岁楼中月，占得风流是偶然。
正朝览镜作
刘长卿（唐代）

憔悴逢新岁，茅扉见旧春。朝来明镜里，不忍白头人。
赠净土嵩长老
强至（宋代）

林泉久安住，心境两无尘。
禅外牵馀想，诗中老此身。
虚怀延海众，雄辩服谈宾。
伟特如师少，相逢悟宿因。
还西里所居
陈必复（宋代）

长恐山林计未成，可能俯仰羡公卿。
鹤闲不受云拘束，梅冷惟须雪主盟。
北阙无书休悔出，东皋有秫可归耕。
镜容渐改惊非昔，犹喜旁人唤后生。
阮郎归（咏夏十首）
张抡（宋代）

亭亭槐柳午阴圆。薰风拂舜弦。一轮红日贴中天。乾坤如火然。

观上象，想丹田。阳精色正鲜。□从炼得体纯全。朱颜无岁年。
自古 其二
刘攽（宋代）

汉约无功不得侯，奸雄恶少善为谋。却令骄主轻人命，奴仆行师海北头。
七月六日二首
张耒（宋代）

积雨空阶生绿衣，幽幽点点弄秋姿。
黄昏楼角看新月，还是去年牛女时。
郊行
陆游（宋代）

山色扫石黛，江流涨麴尘。
春晴不终日，老病动经旬。
竹密有啼鸟，村深多醉人。
东阡与南陌，处处寄闲身。
雨篷二首 其一
龚璛（元代）

黄篾江南舫，风烟春水波。轻推横画卷，薄暮理渔蓑。

俛首安身了，浮生涉世多。庾冰正在此，潇洒扣舷歌。
南歌子
向子諲（宋代）

梁苑千花乱，隋堤一水长。眼前风物总悲凉。何况眉头心上、不相忘。

因梦聊携手，凭书续断肠。已惊蝴蝶过东墙。更被风吹鸿雁、不成行。
复字闲咏六言绝句五首 其五
张含（明代）

人世匆匆扰扰，天道汩汩悠悠。但得钓渔避世，从教屠狗封侯。
祷雨诗为陈应辰鍊师赋
袁华（明代）

己酉季夏天亢阳，木槁草悴黍稌黄。黔黎蒲伏号穹苍，如瞽无相何伥伥。

有司骏奔走郡望，女巫舞雩纷浩倡。箕毕槱燎光载明，闭阳崇阴禜门行。

精诚不格天梦梦，共牺行空火云扬。安得天瓢酌天潢，净涤炎歊化清凉。

玄都中人衣朱裳，服食太和日月芒。赤子罹毒未渠央，起叱风雷掩晹光。

紫鹅赤鸡飞符章，檄召皓灵三山宫。深铃掷火万骑骧，玄冥前驱回禄藏。

丰隆屏翳翼两相，少女风来舞商羊。阴云四合大雨滂，槁者浡然枯者生。

奚用暴巫及㷊尪，至人无为道自充。积精所致与天通，故能弭菑驱厉阳。

我歌乌足为报贶，愿子长年身受庆。
春晚出郭送溧阳公归葬江南述感·其一
胡天游(元)（元代）

望到郊门万古愁，归来城府飒清秋。
阅人华屋更相待，流涕哀筝并自休。
陵处可应成下马，路分犹怕近西州。
川原便逐东风改，会有心期白日留。
遣兴
吴汝弌（宋代）

弱龄性淡泊，郑圃吾其师。
及兹拙生事，穷窘常经时。
无方可纡包，何以宣中怀。
柴门蔽残席，咏书倦徘徊。
呼儿促觞至，目玩天云飞。
山鸟送新响，日迟花露滋。
颓然醉檐下，不省何如时。
虽非富贵乐，富贵乃所乖。
八月八日闻舍弟长龄蒙恩释狱
杨琼华（清代）

闻道金鸡下赦竿，廿年今始脱南冠。泪凝狴犴伤公冶，血洒弓南愧木兰。

绝域丹诚生马角，九重雷雨洗忠肝。遥知多病垂衰母，应为娇儿进一餐。
欧祯伯自岭南寄书经岁始达时已谒公车矣
王世贞（明代）

吴江船送孝廉回，屈指三看动琯灰。海内几人同调在，天南万里尺书来。

心随合浦能飞叶，句似罗浮寄远梅。见说公车新待诏，不知东阁为谁开。
京居秋感五绝句
晁说之（宋代）

江上高人未肯来，京华秋鬓独徘徊。
饶渠看取潮头月，莫恋林香待放梅。
题张博士新居
贾岛（唐代）

青枫何不种，林在洞庭村。应为三湘远，难移万里根。

斗牛初过伏，菡萏欲香门。旧即湖山隐，新庐葺此原。
咏史次王玠右先生韵二首 其一
孙致弥（清代）

南都歌舞动云霄，回首燕台王气遥。燕颔何年驰铁马，羊头此气总金貂。

霓旌小苑明秋月，锦缆长江泛暮潮。龙虎亲军三十万，登坛空想霍嫖姚。
次胡邦衡韵
周必大（宋代）

右相虚来三见春，都人日夜望平津。
骅骝开路云霄逼，霖雨思贤鼎鼐新。
赤县尚多沦异域，潢池犹自扰齐人。
公如不为苍生起，风俗何由使再醇。
题琴河听雨图 其二
华蘅芳（清代）

旬日清游兴未穷，满川烟雨几番风。一湾流水知音少，两岸桃番薄命同。

春梦无痕终草草，江潮有信太匆匆。若非峰壑今来变，谁道仙源路不通。
范觉民挽词四首 其三
张嵲（宋代）

有位居台铉，无年究远猷。共怀三入望，忽叹九原幽。

归葬新阡远，追荣恤典优。兴衰春梦短，人世谅何求。
至正壬辰之春余卧病始起遭时多故奔走山谷间
胡翰（明代）

病起不饮酒，客来意何如。
四座皆春风，燕燕深相於。
富有富贵皆，贱有贫贱趋。
古意吾所爱，今人宁见迂。
忘情衡门下，言笑色旉腴。
忽淹嵇康驾，何烦翟公书。¤
秋到
方回（元代）

秋到山居僻，贫无异味尝。
擘黄新栗嫩，炊白早籼香。
渐減家人病，徐添夜气凉。
凭谁理荒秽，篱落菊苗长。
寓池之清夷堂
毛珝（宋代）

堂静草侵廊，羁怀未易忘。近城知郡圃，有佛即僧坊。

恶句书盈壁，空樽垒到墙。使君临宠外，满目树苍苍。
望远行·当时云雨梦
佚名（宋代）

当时云雨梦，不负楚王期。翠峰中、高楼十二掩瑶扉。尽人间欢会，只有两心自知。渐玉困花柔香汗挥。歌声翻别怨，云驭欲回时。这无情红日，何似且休西。但涓涓珠泪，滴湿仙郎羽衣。怎忍见、双鸳相背飞。
点绛唇 王景源使君宠示岩桂长短句，拟和一首 其十五
向子諲（宋代）

春蕙秋兰，断崖空谷终难近。何如逸韵。十里香成阵。

倾盖论交，白首情无尽。因君问。新声玉振。更觉花清润。
持节回呈王枢
曹勋（宋代）

去时炎歊极蒸郁，尘满篮舆困摇兀。
归时大岭雪已飞，易水清摇醒病骨。
三月不亲君子儒，一笑且脱萧何律。
身轻顷刻渡长淮，殊喜眼前无俗物。
荔枝诗十首 其四
释今白（明代）

前村昨日见花开，屋后今朝摘几回。只恐眼前红易尽，忍思盘上雪成堆。

悲心于尔非怜色，慷慨逢人倍护才。此日枝头须认取，莫教空树始徘徊。
鸥渚偶成二首
张镃（宋代）

昼阴无意到湖亭，引客悠然试一行。
便有同盟数公在，冒烟挥袂喜相迎。
和主司王起（一作和主司酬周侍郎）
裴翻（唐代）

常将公道选群生，犹被春闱屈重名。文柄久持殊岁纪，

恩门三启动寰瀛。云霄幸接鸳鸾盛，变化欣同草木荣。

乍得阳和如细柳，参差长近亚夫营。
义上人归自武林戏作四偈
刘应时（宋代）

身世总为闲伎俩，生前须了恶因缘。
把茅约子归云壑，品字柴头坐说禅。
病少愈偶作二首 其一
陆游（宋代）

萧条白发卧蓬庐，虚读人间万卷书。遇事始知闻道晚，抱疴方卷养生疏。

高门赫赫何关我，薄俗纷纷莫问渠。羸疾少苏思一出，夕阳门巷驾柴车。
赠张五諲归濠州别业
韩翃（唐代）

常知罢官意，果与世人疏。复此凉风起，仍闻濠上居。

故山期采菊，秋水忆观鱼。一去蓬蒿径，羡君闲有馀。
用元韵答銛老
王炎（宋代）

人间得丧等樗蒲，何似繙经拥地炉。
尚学汤休频觅句，傥逢元亮一倾壶。
霜月
杨亿（宋代）

月夕露为霜，心知厌独房。
吟残犹拥鼻，望极自回肠。
鬓减前秋绿，衣消外国香。
星津谁待报，织素未成章。
东丘老人
文同（宋代）

东丘老人眉有毫，皮肉光润牙龄牢。
自云新年九十九，须发白者无一毛。
问之吾术本无有，咽津纳息徒嘈嘈。
莫将元气佐喜怒，自然所得春秋高。
吾尝行之五十载，此事至易曾不劳。
饮之以酒谢使使去，手足轻利如猿猱。
尝闻唐人柳公度，八十许岁精力豪。
其言与人亦如此，老人无乃斯人曹。
胡忠安濙 其二
严遂成（清代）

龚谦剑术但除妖，万里边关守合牢。臣不知兵知将将，阴阳通晓仰弥高。
挽国子丞侯丕先生父
刘珝（明代）

见说遗庵老，常年卧白云。诗吟长短句，书阅古今文。

遗行人间重，褒章陇上焚。桥门有贤嗣，师道续河汾。
卜算子·月上海云沈
姜夔（宋代）

月上海云沈，鸥去吴波迥。

行过西冷有一枝，竹暗人家静。

又见水沈亭，举目悲风景。

花下铺毡把一杯，缓饮春风影。

西冷桥在孤山之西，水沈亭在孤山北。
闲斋对雨
韦应物（唐代）

幽独自盈抱，阴淡亦连朝。空斋对高树，疏雨共萧条。

巢燕翻泥湿，蕙花依砌消。端居念往事，倏忽苦惊飙。
韩子定嘉雪应祈二首 其二
吕陶（宋代）

天道孰云远，未尝毫釐差。鉴此金石心，报之琼瑰花。

旱氛涤已金，丰岁来何涯。高能累岌业，卑亦蒙污窊。

密布气晃荡，急飘势奔拿。掘地得宝马，集庭瞻白鸦。

岁功助发泄，民口腾欢哗。高原有瑶尘，绝漠无黄沙。

山夫喜执来，戍卒愁闻笳。铁甲彼固凝，石田吾将畬。

雰雰既沾足，陈根其动芽。霏霏幸还反，归路曾忘遐。

待诏一何寒，映书谁肯嗟。鸣弓壮暮猎，冻鼓咽朝衙。

羡君诗笔雄，退之昔名家。染翰动成集，卷轴可载车。

矧此古琴操，应和无以加。雅郑本末殊，中正蒙多哇。
丞相张公筑室湘江之上若欲远人间事尽心於山
李弥逊（宋代）

蕙櫋兰橑湿青红，衡岳湘江一望通。
晓日云烟随几杖，春风花草近房栊。
赤松未结忘机伴，绿野聊从避俗翁。
更欲将心何处尽，山河全露妙明中。
题华盖仙亭大松示柳道士
孙觌（宋代）

系舟古巴江，曳杖真仙亭。金舆簇画戟，玉几罗翠屏。

堂堂十八公，独立霜中英。魁然十围大，荫此一盖青。

翘翘云物外，坐阅秋蒂零。道人依茅栋，蕙帐凄芳馨。

苓龟傥可见，长镵斸青冥。一食浣我肠，败履插修翎。
偶成梅咏三首 其一
张嵲（宋代）

开时都不值繁华，结实调羹尚有誇。若语当年上春事，总输凡木后开花。
金刚随机无尽颂·尊重正教分第十二
释印肃（宋代）

塔庙比摩尼，觉了不修持。
身中真舍利，只恐自狐疑。
除夕泛灵溪
赵汝回（宋代）

拜敕管桃源，其如骨未仙。
年荒醉者少，官小野人怜。
腊雪梅花在。溪春草梦圆。
新正有忙事，未访洞霄泉。
晚晖亭
程颢（宋代）

亭下花光春正好，亭头山色晚尤佳。欲知剩占清风处，思顺街东第一家。
辰阳舟次蒋春岩观察绍宗 其八
黄本骥（清代）

柴桑原是宰官身，护惜名花胜美人。洛浦无媒空入梦，巫山有女孰传神。

从来艳质皆成幻，似此孤芳始觉真。他日篱东重把酒，不辞沉醉卧香尘。
次韵八弟西园课经二首一
晁补之（宋代）

禾熟秋原静，高蝉尚远音。
半荒愁雨菊，独秀畏风林。
老觉田原好，慵疏里巷寻。
心知阿连胜，新向佛乘深。
送京参翁先辈归闽中
郑谷（唐代）

解印东归去，人情此际多。名高五七字，道胜两重科。

宿馆明寒烧，吟船兀夜波。家山春更好，越鸟在庭柯。
桐柏观
周朴（唐代）

东南一境清心目，有此千峰插翠微。人在下方冲月上，

鹤从高处破烟飞。岩深水落寒侵骨，门静花开色照衣。

欲识蓬莱今便是，更于何处学忘机。
杨参政挽章二首
晁公溯（宋代）

学海波澜濶，人间爵齿尊。
南宫冠多士，东海起高门。
请去三公府，归休五亩园。
何须篆幽石，天下有师言。
淳熙二的春帖子词·光尧寿圣宪天体道太上皇
崔敦诗（宋代）

楼阁隔年余旧雪，园林连夜著新花。
东皇拟作行春计，先到长生大帝家。
偈颂五十一首
释道冲（宋代）

祖师门下绝人行，深险过于万丈坑。
垂手不能空费力，任佗堂上绿苔生。
自平阳
畅当（唐代）

晨兴平阳馆，见月沈江水。溶溶山雾披，肃肃沙鹭起。

奉恩谬符竹，伏轼省顽鄙。何当施教化，愧迎小郡史。

寥落火耕俗，征途青冥里。德绥及吾民，不德将鹿矣。

擒奸非性能，多悯会衰齿。恭承共理诏，恒惧坠诸地。
羽檄召诸郡兵
杨万里（宋代）

闽盗宵窥粤，南兵晓尽东。
军声动岩谷，旗影喜霜风。
貔虎诸方集，搀抢一笑空。
区区鼠子辈，不足奏肤公。
偈倾一百六十九首
释智朋（宋代）

放下身心，仁义礼智。
黄面瞿昙，捞天摸地。
四月十五，唤作结制，
东行不见西行利。
见泗州降者
周文璞（宋代）

才自降胡便守边，大家齐数中兴年。
姑苏寺里相逢处，为尔呻吟一怅然。
寄湖西逸人
释智圆（宋代）

门掩翠层层，闲眠枕曲肱。
破篱冲晚浪，古屋漏秋灯。
月上招邻叟，诗成寄岳僧。
满朝簪组客，谁识醉腾腾。
简全真二首 其一
赵蕃（宋代）

捐弃悲歌咏白团，未忘卫霍内金盘。要知公子貂裘煖，孰若山人短褐寒。
珠
李峤（唐代）

灿烂金舆侧，玲珑玉殿隈。昆池明月满，合浦夜光回。

彩逐灵蛇转，形随舞凤来。甘泉宫起罢，花媚望风台。
送汪尚书大猷归鄞 其一
司马伋（宋代）

忆昔铨衡地，为郎得并游。惟公合明陟，顾我分夷犹。

功业行将遂，轩车去莫留。祠庭固诚请，帝眷益绸缪。
童丱须知 其五
史浩（宋代）

酒可忘忧更养神，直须少饮始为真。君看阮籍刘伶辈，终为沉酣丧此身。
除岁次周侍御韵
张诩（明代）

腊残宇内渐回春，满目青红又一新。到了凤凰还万仞，羞因鼷一发千钧。

篇诗拟赠朝天客，杯酒堪娱守岁人。病去不知年岁改，鹭鸥依旧只相亲。
一昼千万思
曾巩（宋代）

一昼千万思，一夜千万愁。
昼思复夜愁，昼夜千万秋。
故人远为县，海边勾践州。
故人道何如，不间也与周。
我如道边尘，安能望嵩丘。
又若涧与溪，敢比沧海流。
景山与学海，汲汲强自谋。
愁思虽尔勤，故人得知不。
题天台山石桥庵院
綦崇礼（宋代）

林麓阴森径屈盘，渐惊危步入重峦。地分宝刹临空翠，天设飞梁跨激湍。

雾暗云蒸山气肃，雪翻雷辊水声寒。我来不作多求想，试出神光变现看。
送张君美往南中
元好问（金朝）

南朝词臣北朝客，栖迟零落无颜色。阳平城边握君手，不似铜驼洛阳陌。

去年春风吹雁回，今年雁逐秋风来。春风秋风雁声里，行人日暮心悠哉。

长江大浪金山下，吴儿舟船疾于马。西湖十月赏风烟，想得新诗更潇洒。
别邹汝愚谪雷州某所吏目五首 其一
蔡清（明代）

识君未三月，别君遽万里。自疑非丈夫，泪落不能止。
初六日过尹家再和西轩韵赠子文 其二
韩淲（宋代）

家学流风懿，成才世自豪。出群能秀发，何独类贤髦。

紬绎遗编富，规模古训高。青青秋桂子，馀事等毫毛。
次韵德孚咏梅
李洪（宋代）

徙倚名园锁绿苔，亭亭冰艳为谁开。
乍疑奔月常娥去，忽见寻梅僧孺来。
浅笑故应窥水镜，片飞看复落深杯。
王孙家有雪儿唱，莫待霜天晓角催。
南园用端中韵
朱翌（宋代）

有韩太尉淮阴家，十年种木今开花。松阴渐可张翠葆，桃蹊久已蒸红霞。

早来雨过著芒屩，曲沼镜平清见沙。道人从我似支遁，公子立名非务华。

剧谈坐致千岁日，默诵初无一字差。主人负重守且将，一手撚箭腰黄蛇。

因来小集休沐地，何时共听归来笳。饥肠欲饵桄榔粉，香身要采毗陵茄。

凉风翛翛引佳月，归兴忽起从栖鸦。谁怜老我夜不寐，儿曹见祝无多茶。
喜迁莺令（西湖）
周端臣（宋代）

青嶂绕，翠堤斜。晴绮散馀霞。一湖春水碧无瑕。可惜画船遮。

燕湖飞，莺对语。风软香尘凝路。一年春事又杨花。诗酒□韶华。
送李秀才为道士
吴可（宋代）

圣泽朝来净世缘，不教仙骨堕儒门。
金龟换酒当年客，白鹿升儒后世孙。
泉石招君友猿鹤，利名怜我醉朝昏。
麻衣笑著掉头去，何处抱琴追绮园。
地浯溪读中兴碑
王炎（宋代）

日光玉洁元子辞，银钩铁画颜公书。
百金不惮买墨本，摩挲石公今见之。
猗那清庙久不作，其末变为王黍离。
春秋一经事多贬，鲁颂四篇文无讥。
渔阳鼙鼓入潼华，公卿徒步从六飞。
朔方天子扶九庙，京师父老迎千麾。
紫袍再拜谒道左，上皇万里旋銮舆。
牝鸡鸣晨有悍妇，孽狐嗥夜有老奴。
扶桑杲杲未翳蚀，但歌大业吾何疵。
首章义正语未婉，前辈不辨来者疑。
正须细读史克颂，未用苦说涪翁诗。
许张劲节震金石，李郭壮开如虎貔。
断崖苍石有时泐，诸公万古声烈垂。
天怀倦客有所恨，雨湿江寒催解维。
神州北望三叹息，翰墨是非何议为。
送钱使者三首
李新（宋代）

玉翰飞过汉江东，蜀道三年兴已穷。
明日登山临水去，故国啼已落花空。
闻今自草延英奏，合下人推长者风。
燕麦兔葵初乱眼，欲将修翼问归鸿。
返照轩
释绍昙（宋代）

灵根豁达绝纤尘，只贵回光见得亲。
日斜半窗梅弄影，客程犹有未归人。
出游所至皆欣然相迎口占示之
陆游（宋代）

寓馆兼山泽，行装半雨晴。
随宜分药物，投老惜人情。
邂逅成新识，殷懃讲旧盟。
农家尤可念，迎劳辍春耕。
酒泉子 送诣夫成都作。重九
王灼（宋代）

锦水花林，前度刘郎行乐处，当时桃李卧莓苔。又重来。

今年菊蕊为君开。赖有诗情浑似旧，西风斜日上高台。

醉千回。
鹫峰寺观旃檀佛像作
毕沅（清代）

幽州古招提，只瞻慧日相。几经龙汉劫，依然尚无恙。

似现不坏身，来诠秘密藏。千花拥云龛，九龙盘玉帐。

容光若雪海，晃朗不能望。闻昔目犍连，运神摄巧匠。

三返忉利天，审谛始营创。坎坎伐檀声，人天悉和畅。

相具三十二，庄严绝依傍。仗兹接引手，拯溺迷津上。

皓月临太空，万川皆一状。视为身外身，所见即孟浪。

文殊本无二，焉用辨真妄。试参光明经，一空生灭障。

八难暨三途，种种可尊尚。我拟谢尘羁，初地早回向。

买取鹅溪绢，绘此胜鬘样。石堂梅万株，香火长供养。

非徒烦恼除，兼得寿无量。海山潮音中，松云一鹤放。
东归发犍为至泥溪舟中作
岑参（唐代）

前日解侯印，泛舟归山东。平旦发犍为，逍遥信回风。

七月江水大，沧波涨秋空。复有峨眉僧，诵经在舟中。

夜泊防虎豹，朝行逼鱼龙。一道鸣迅湍，两边走连峰。

猿拂岸花落，鸟啼檐树重。烟霭吴楚连，溯沿湖海通。

忆昨在西掖，复曾入南宫。日出朝圣人，端笏陪群公。

不意今弃置，何由豁心胸。吾当海上去，且学乘桴翁。
泊楚州锁外六首
张耒（宋代）

莫愁家住大堤边，朱阁青楼映暮川。
斜映清淮一梳月，晚妆相对斗婵娟。
菩萨蛮 其五
贺铸（宋代）

绿杨眠后拖烟穗。日长扫尽青苔地。香断入帘风。炉心檀烬红。

兰溪修祓禊。上巳明朝是。不许放春慵。景阳临晓钟。
奉和乐道
韩维（宋代）

昔闻有客荐扬雄，清世文章又见公。
奏赋独高天下士，辞荣远继古人风。
怀贤不啻三秋久，置酒须期十日中。
幸有红芳妆点在，可无多愧白头翁。
集贤池答侍中问
白居易（唐代）

主人晚入皇城宿，问客裴回何所须。

池月幸闲无用处，今宵能借客游无。
和阁老杨石斋公梦中登楼得句韵
郑岳（明代）

亲到虞渊取日来，乾坤氛祲一时开。济川力尽劳推挽，补衮功深费剪裁。

彩笔江淹诗有助，锦城司马梦空回。神游更向华胥境，白首丹衷敢漫猜。
追昔感事八首（出世周手稿，集本不载）
王伯稠（明代）

秋风九塞静狼烟，铁骑千营夜醉眠。
大奏钧天酬上帝，君王法驾在祈年。
饮于梅山弟家醉书八首
陈著（宋代）

梅山半载在城中，辜负山中月与风。
老我相逢还一笑，弟兄能有几人同。
柳梢青 其二 中秋
吴湖帆（清代）

月波疑滴。华采流虹湿。何事姮娥羞更怯。半掩云纱笼碧。

茅斋清梦常圆。金风玉露同餐。一笑情天双影，今宵分外团圞。
又雨中厨屋坏
范祖禹（宋代）

我从山中来，安宅岂敢卜，
穷秋积霖潦，陋巷没车毂。
环堵不蔽风，下床每涂足。
灶蛙日已长，釜鱼时可漉。
瓦解岂一朝，粪土扶朽木。
中夜若崩山，微躯忧压覆。
晨炊无尺椽，慨叹食重肉。
益思反蓬茅，终老依松竹。
云居荫薜萝，野性狎麋鹿。
涧溪可濯饮，薇蕨余希蔌。
宁惟此寓馆，薄宦同旅馆。
吾食敢求饱，民生犹歉腹，
囊空庶无寇，囷竭尚有粟。
墨突不暇黔，谁能忧破屋。
次韵唐致远雨後喜凉
范成大（宋代）

老阳作气再三衰，鼓竭之余不支雨。
搴旗拔帜扫迹空，一点新凉破残暑。
飞蚊薨薨已无奇，蜻蜓翅净摩天嬉。
竹窗日暮转萧瑟，喜有促织鸣声悲。
句 其十一
曾肇（宋代）

风雨离披枝叶瘦，可怜终不减清香。
舟泊波塞是夕大雨盖六月不雨矣
黄遵宪（清代）

流沙亘千里，绝塞比龙堆。飞准盘云去，明驼载水来。

破荒三尺雨，出地一声雷。溽暑都销尽，当风殊快哉！
雪
钱泰吉（清代）

日日望雪雪不得，地底潜温化蝗蜮。时将腊尽乃作寒，飞花片片堕我侧。

积不成寸俄晴融，司寒无乃失其职。君不见，京华十月天，霜凝白野冰填川。

一日二日雪载涂，行人坚冰冻在须。蛰虫坏户不敢出，夜深冰面跳老狐。

京华厌雪雪不止，江南望雪雪更无。为问滕六彼何人，使我天公泽不均。

今朝微雪亦可珍，几日县官出迎春。作诗告天公，盍早沾足用，使来岁大熟无饥民。
钱舜举摹周昉内人双陆图为梁蔎林作
厉鹗（清代）

深宫宴起花阴午，尚觉春寒入眉妩。只将握槊当嬉游，不乱窗前白鹦鹉。

两人对局如有思，宝钗半堕云鬓欹。旁观一人凭小婢，骰子欲下春葱迟。

蛮靴踏地红鹄觜，金瓶力挽蔷薇水。女官朱敢促朝妆，宿粉残黄忆浓睡。

睡浓曾梦双陆输，唐家社稷须人扶。柘袍又出点筹手，乐事可怜同妇姑。

画师著眼非穷相，曲眉丰颊当时尚。钱郎摹古能逼真，写出徒令意惆怅。

岂知绝代佳人住茅屋，寒机轧轧无膏沐。
陈情上知己
刘得仁（唐代）

性与才俱拙，名场迹甚微。久居颜亦厚，独立事多非。

刻骨搜新句，无人悯白衣。明时自堪恋，不是不知机。
临岐自叙诗
宗臣（明代）

四海交游尽卧龙，长江夜夜采芙蓉。我今更跨晴虹去，抵入崆峒第一峰。
和兴化赵令君二首
刘克庄（宋代）

落笔昔传九天上，诛茅今老万山中。
殷勤封内种花令，物色畦间拾穗翁。
道是单传曾雪立，元来一字耻雷同。
语君此事须商榷，唐律尤难似古风。
招泽甫竹亭闲话
曾巩（宋代）

偶归塞马应何定，粒食鹪鹩颇自安。
云压楚山春后雪，风吹襄自坐来寒。
诗豪已分材难强，酒圣还谙量未宽。
赖有佳宾堪下榻，且将清话对檀栾。
寄王五四将仕
华岳（宋代）

季叔青天轰霹雳，屈原平地溺波涛。
从教晋楚多戕贼，二字何曾损一毫。
虞美人 二首 其一
屈大均（明代）

素馨茉莉休分别。大小总如冰雪。朵朵开当明月。

彩缕穿成结。因沾膏沐香逾绝，围髻更教重叠。未曙花田亲掇。

要解郎心热。
和陶诗六首 其二 和杂诗
王阮（宋代）

渊明弃彭泽，归欤在柴桑。我里亦其侧，俯视世秕糠。

顾瞻无所忧，所忧在绝粮。敢辞躬耕劳，耒耜山之阳。

惜哉命之穷，仍岁螟蟘伤。去为游手民，足迹已四方。

拂衣却归去，焉用祖离觞。
送杨皞东归
卢纶（唐代）

登楼掩泣话归期，楚树荆云发远思。日里扬帆闻戍鼓，

舟中酹酒见山祠。西江风浪何时尽，北客音书欲寄谁。

若说湓城杨司马，知君望国有新诗。
又二首
袁燮（宋代）

平生酷爱水浮天，每到东湖决豁然。
要识此湖功利溥，旱时无阴荫民田。
送汤倅二首
虞俦（宋代）

青衫试吏古桐川，识面池阳别驾贤。
但喜论交时一笑，不知为驾度三年。
新来怀抱愁分袂，此去功名好着鞭。
未必九华清绝地，更能留滞玉堂仙。
早春
寇准（宋代）

日暖经冰泮，潜回律管春。
初惊柳色重，渐见草芽新。
樽酒留欢少，云溪入梦频。
惟应五侯地，行乐及芳辰。